Far til ein veg við hampuliga nógvari ferðslu saman við børnunum. Finn eitt stað, sum tit kunnu standa í tryggari frástøðu frá ferðsluni. Bið børnini hála húgvuna niður um eyguni og bið tey lurta eftir ljóðunum. Skift millum at lurta, gita og hála húgvuna upp fyri at síggja, um børnini gittu rætt. Bið børnini lurta eftir ymsum ferðsluljóðum. Børnini kunnu eisini gita, um akfarið, tey hoyra, flytir seg frá ella ímóti teimum. Hoyrist munur á, um ein bilur koyrir skjótt ella seint? Hoyrist tað, um ein bilur steðgar, ella um hann økir ferðina? Hvussu ljóðar, tá ein bilur bremsar? Hvat merkir tað, tá ein bilur floytar?